Kjørte forbi brennende hus med kamera på hjelmene

Motorsyklister ble brannhelter

Mens hjelmkameraet ruller, løper motorsyklistene inn i det brennende huset og redder ut tre hunder og en katt.

Oppdatert 9. juni 2013

Artikkelen er over syv år gammel

Det var den lille MC-klubbens første tur sammen i Sörböle utenfor Umeå i Sverige, og de hadde bestemt seg for å filme utfarten med kameraer i hjelmene, da det brått ble mer dramatisk enn de var forberedt på.

- Plutselig så vi masse røyk fra en gammel gård. Vi kjørte inn dit, og så at nøkkelen stod igjen i låsen på utsiden, forteller Thim Hägerholt (21) VG.

- Da skjønte vi at vi måtte ta oss inn for å se om det var mennesker der inne, fortsetter han.

Vettskremte dyr

Dermed løp han og kompisen Johan Dahlgren (26) inn i huset, mens Jonas Hägglund (22) og Jerry Georgsson (21) løp rundt på baksiden for å lokalisere brannen.

Noe av det første som skjer når de kommer inn er at en vettskremt hund piler ut døren. På filmen kan man så se at de to kommer inn i stuen, der det er ytterliggere to hunder.

- Den ene trengte bare litt overtaling før den løp ut, mens den andre ble aggressiv, begynte å bjeffe og gjemte seg. Men da vi trakk oss litt tilbake, så løp den også ut.

- Vi gikk videre opp i andre etasje, og i ett av soverommene fant vi en katt som lå helt lamslått, og som vi fikk ut. Men det var ingen mennesker noe sted.

Huset brant ned

Motorsyklistene forsøkte forgjeves å finne et brannslokkingsapparat, men måtte gi seg da tykk røyk lå i et teppe som nådde dem til brystet.

Huset brant til slutt ned til grunnen, og det antas at brannen skyldes en elektrisk feil.

Hägerholt sier han ikke tenker på seg selv som noen helt.

- Det var noe vi måtte gjøre, vi visste at det var farlig å gå inn, men det kunne ha vært mennesker i huset.

Huseieren Harriet Edeholt sier til Aftonbladet at hun er evig takknemlig for at hennes husdyr ble reddet. Dagen etter brannen inviterte hun redningsmennene på et måltid som takk.

- Harriet og hennes mann Roger ankom brannen rett etter brannmannsakpene, og det så ut som om de var på vei til å løpe inn i huset, men da fikk jeg ropt til dem at alle dyrene deres var kommet seg ut, sier Hägerholt.

Publisert: 09.06.13 kl. 20:54 Oppdatert: 09.06.13 kl. 22:04

Les også

Mer om Sverige